**Fil. 3:1-21 veral 12-14**

**“Ons einddoel bepaal ons lewensuitkyk en ons prioriteite.”**

*Andries Burger, Pinetown Gemeente, 29 Januarie 2023*

*Sing: Lied 161:1; Lied 200:1,2,3;Lied 265:1,2,3; “Die liefde van Jesus is wonderbaar!”; “Oorwinningslied”; “Vrede”*

Die lewe is vol draai momente waar iets verby is en iets anders begin.

Dit kan dramatiese momente wees soos die dag wat jy verlief raak, of wanneer ŉ kind gebore word of ŉ geliefde sterf.

Of in die samelewing wanneer ŉ nuwe regering verkies word, of wanneer ŉ natuurramp ons tref.

 Is die begin van 2023 dalk vir jou so ŉ draai moment?

Dit gebeur ook in ons geloofslewe –

Dink maar aan die draaimoment in 2022 toe ons as een gemeente bymekaargekom het.

Of daardie groot draaimoment vir elke gelowige wanneer jy besef dat jy in Christus glo,

of die gereelde draaimoment van elke nagmaal waar ons

berou het oor die sonde wat verby is en

die vaste voorneme om voortaan anders te lewe,

 meer soos God ons in sy Woord leer...

Paulus het so ŉ verandering beleef en dit was baie duidelik in die res van sy lewe,

en deur hom leer die Heilige Gees ons dat dit met ons ook so moet wees...

Party dinge is verby, ander dinge lê nou voor.

Goed wat belangrik was is nie meer nie,

 die doelpale van ons lewe verskuif sodat ander dinge belangkrik word...

 ons lewensuitkyk verander, ons prioriteite kan nooit weer dieselfde wees nie.

**<< Lees Fil. 3:1-21 >>**

In hoofstuk een en twee het Paulus geskryf oor iets wat vir gelowiges radikaal anders is as ongelowiges...

In plaas van ŉ vrees dit die dood en die straf van God daarna, is dit dramaties anders vir hulle vir wie Christus die lewe geword het.

Dan is selfs die dood ŉ wins omdat die soveel beter is om dan by God in die paradys te wees.

In plaas van trots en op jou regte staan soos die wêreld, lê hy baie klem daarop dat

 Jesus se karakter van nederigheid en selfopoffering en gehoorsaamheid

 ook ons gesindheid moet wees,

dat ons nederig sal wees en ons self sal oorgee in diens aan God en aan medegelowiges en alle mense wat ons pad kruis.

Ons moet ligdraers van Christus wees in gehoorsaamheid en nederige opoffering soos Hy, want God help ons om dit te wil wees en Hy help ons om dit te kan wees.

Dit is so anders as die wêreld om ons...

Vrees vir dood en soeke na eie voordeel is vir gelowiges iets van die verlede, dit is verby.

En wat lê voor?

 ŉ Verlange om by Christus te wees, en ŉ lewe wat nou reeds al meer soos syne lyk.

Daar het ŉ keerpunt gekom vir gelowiges, soos vir Paulus sal dit nooit weer dieselfde kan wees nie, party goed is verby, ander lê nou voor...

Hy begin in hoofstuk drie met die waarskuwing dat ons moet oppas vir die dwaalleraars – pas op vir hulle wat nonsies verkondig wat nie waar is nie.

In sy tyd was dit die Jode, die kerk van sy tyd

wat so uitermate klem gelê het op al die godsdienstige rituele en seremonies dat hulle die Messias gemis het waaroor dit alles eintlik gegaan het.

Hy noem eers net die betekenislose besnydenis, maar hy bedoel dit as ŉ versameling van alles wat daarmee saamgegaan het.

Die honderde mensgemaakte reëls wat kwansuis sou help om aan die wet gehoorsaam te wees –

jy mag nie jou stoel skuif op die Sabbat nie, jy moet jou hande op ŉ sekere manier was en reinig, jy moet jou laat besny

 want Christus alleen is nie genoeg nie –

 jy moet ook al die Joodse gebruike en rituele noukeurig nakom.

Pasop vir die dinge wat vir mense belangrik is, selfs al was die op ŉ tyd dalk belangrik,

 maar in Christus het dit nutteloos geword in jou verhouding met God.

In Kolossense skryf hy dat al daardie dinge net skaduwees was en dat Jesus die werklikheid is.

 Moenie aan die skaduwees vasgryp nie, dit is verby.

 Die Christus self is hier, strek jou uit na Hom toe...

Wil jy ŉ voorbeeld hê om te verstaan wat Paulus bedoel?

Hy gee dit deur van homself te vertel.

Al daardie kulturele dinge en gebruike en godsdiens seremonies wat vir die Jode so belangrik was, waarop hulle met soveel passie gefokus –

 Hy, Paulus het aan elkeen daarvan voldoen – nog meer as hulle...

Hy is presies op die agtste dag besny soos God voorgeskryf het;

Hy was ŉ volbloed afstammeling van Abraham in die nageslag van Jakob se jongste seun Benjamin;

hy was ŉ nougesette Fariseër in sy onderhouding van al die honderde Joodse wette;

meer nog – hy het die mense vervolg wat geleer het dat Jesus die wette vervul het,

hy was vasberade om die godsdiens van sy tyd te beskerm teen Jesus se volgelinge deur hulle te vang en in die tronk te stop – en dalk nog erger...

Dit is alles dinge wat baie getel het vir mense van sy tyd, dit is hoe ŉ kerkmens moes lewe volgens hulle – dit was so belangrik dat dit sy lewe en sy prioriteite bepaal het.

Maar nie meer nie,

hy maak nie meer staat op die fisiese besnydenis wat net maar ŉ skaduwee is

van die besnydenis deur Christus, die wegneem van die sondige natuur (Kol. 2:11).

Verlos van selfgerigtheid en eiegeregtigheid en hoogmoed het ons die Gees van God ontvang wat sy vrug in ons dra...

Soos elkeen wat waarlik in Christus is het Paulus se fokus geskuif,

wat belangrik was sonder Christus het waardeloos geword,

 verwerplik en veragtelik in vergelyking met die heerlikheid van Christus.

Hoe is dit moontlik dat hy alles wat voorheen so belangrik was nou verwerp en verag?

Want Hy het Christus waarlik ontmoet –

daar op die pad na Damaskus waar Jesus hom tot stilstand geruk het, en

 in Damaskus waar Paulus se oë oopgegaan het en hy die Heilige Gees ontvang het.

Niks sou ooit weer dieselfde wees nie,

(ek sê weer) alles wat belangrik was sonder Christus

het waardeloos en selfs veragtelik geword in vergelyking met Christus self.

Al daardie dinge is nou net ŉ hindernis, ŉ afleiding

wat sy aandag en sy fokus en sy toewyding aan Christus belemmer.

Voorheen sou hy saam skreeu “Kruisig Hom!”,

 maar nou verlang hy daarna om selfs deel te kan kry aan Jesus se lyding.

Die valse leraars waarteen Paulus waarsku was

Jode wat al daardie dinge nog wou onderhou en dán eers geloof in Christus wou býsit.

Maar om Christus te wil bysit, is net ŉ bewys dat jy Hom nie regtig ontmoet het en Hom nie self ken nie.

Wil jy nog ŉ bietjie soos die wêreld om jou lewe?

Wil jy nog dink soos die samelewing?

Maar dan darem vir Christus by sit en Hom deel maak van jou lewe?

Pas op, as jy Christus net wil by sit in jou lewe, dan het jy Hom nog glad nie.

Ons moet wakker word – as jy regtig in Christus glo, soos ons bely,

 dan is Hy nie ŉ byspeler wat darem ook deel is van jou lewensverhaal nie...

 Hý word en bly die Hoofspeler in jou lewensdrama... (elke oomblik daarvan.)

As jy Hom volg dan moet jy jouself verloën – nederig soos Hy moet jy jouself prysgee...

Saam Christus gekruisig, om dan saam met Hom te lewe.

Nie meer vir jou self te leef nie maar vir Hom wat sy liggaam vir jou laat verskeur het en sy bloed vir jou verlossing vergiet het.

Dit is nie meer ek wat lewe nie, skryf Paulus elders, maar Christus wat in my lewe...

En dan is alles anders, dinge wat eers belangrik was word niks werd en veragtelik, en Christus word die enigste fokus en doel...

Hoe is dit dat selfs getroue kerkgangers hiermee sukkel, sukkel jy dalk ook?

Waarom was dit so ŉ trauma in kerke as die hoede en dasse waai en ons boonop almal sit en bid. Is daar nog sulke dinge... gaan ons dalk vashaak en stoei oor watter gebou ons opgee om te verhuur?

Dit was vir Paulus baie persoonlik en so is dit ook vir my en jou.

Dink ŉ bietjie na oor jou lewe...

watter dinge is nog vir jou belangrik wat eintlik op die ashoop hoort van dinge wat net jou aandag aftrek daarvan om nog meer van Christus te kry?

Daardie goed is nie altyd verkeerd nie –

soos om goeie punte te behaal in matriek, of om saam vriende te kuier –

maar wanneer dit kompeteer met jou fokus om meer van Christus te leer en Hom beter te kan en om al meer soos Hy te lewe – dan is daar groot fout.

 Want dan is Hy nog net ŉ byspeler, ŉ randfiguur in jou lewe.

“Nie dat ek alles al bereik het nie”, skryf Paulus in v. 12, “maar ek span my in om alles myne te maak omdat Christus my reeds Syne gemaak het.”

Met al ons mankemente en gebreke en ons gesukkel met prioriteite

het Christus elkeen wat in Hom glo en op Hom vertrou reeds deelgemaak van sy skape,

het die Vader ons in Christus reeds as sy kinders aangeneem.

En daarom, omdat ons reeds sy kinders is –

kan dit tog nie ander as dat ons wat verby is sal vergeet en ons sal uitstrek na wat voor is,

dat ons ons sal inspan soos ŉ atleet naby die wenpaal, om die hemelse wenstreep te bereik nie?

Watter goed is wat dalk vir jou te belangrik is, wat jy moet neerlê en selfs verwerp sodat jy jou sonder las kan uitstrek na Christus alleen?

Watter hartseer het jy beleef, watter onreg is jou aangedoen, watter wrok en wroeging moet jy agterlaat sodat dit nie meer jou fokus op Christus verdof nie?

Watter gebruike waaraan jy gewoond geword het moet jy laat staan sodat jy meer geleenthede kan aangryp en gebruik om meer deel te word van Christus en sy koninkryk?

Watter stille sonde moet jy laat staan omdat dit jou keer om te volle een te wees met Christus?

My liewe broer en suster in Christus,

Christus het ons wat in Hom glo geroep om ŉ hemelse prys te ontvang. Is ons besig om ons in te span om daardie prys te behaal?

 Is dit duidelik dat jy jou daarvoor inspan – wat is die getuienis in jou lewe daarvan?

As ŉ atleet op die baan hom nie inspan nie en sommer so draf-draf aan tjommel is dit baie duidelik vir almal wat kyk.

Maar wanneer sy haar inspan is dit netso duidelik.

Dit is nie net die wenners wat ons applous ontvang en bewondering ons aanwakker nie,

baie keer is dit nog meer so vir een wat dalk vêr agter is maar net eenvoudig nie opgee nie, wat met ywer en inspanning álles gee tot die einde toe...

Hoe lyk jou geloofslewe?

Haak jy nog by goed vas wat onbelangrik is in vergeleke met Christus?

Steek jy nog vas by die ou koeie in die slote van jou lewe?

Is daar gewoontes en sonde wat jou vordering in die geloofswedloop belemmer?

Los die goed agter jou, laat die Heilige Gees jou fokus verstel op die eintlike doel van jou lewe... Jesus Christus!

Lê jou daarop toe, wees ywerig daarin om jou uit te strek na Hom toe.

Deur Hom is die hemelse prys vir ons verseker,

 moenie vashaak aan dinge wat jou van Hom af weg hou nie...

Amen